Oikeusministeriö
Oikeushallinto-osasto
PL 25
00023 VALTIONEUVOSTO

Lausuntopyyntönne OM 8/31/2007, 23.11.2007

TORNION KAUPUNGIN LAUSUNTO OIKEUSMINISTERIÖN TYÖRYHMÄN MIETINNÖSTÄ KÄRÄJÄOIKEUSVERKOSTON KEHITTÄMINEN

	Oikeusministeriö on 23.11.2007 päivätyllä lausuntopyynnöllä pyytänyt mm. Tornion kaupungin lausuntoa oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12).

Tornion kaupunginhallitus päätti 14.1.2008 ilmoittaa lausuntonaan seuraavaa:

Mietinnön pohjana on valtion tuottavuusohjelma, joka pohjautuu enemmän henkilöstöhallintoon kuin asiakassuhteisiin ja hallinnon vaikutusten selvittämiseen. Ohjelma antaa kielteisen signaalin vain säästötoimina eikä avaudu myönteisesti palvelutason kehittämiseksi tulevaisuudessa. Mietintö ei lähde kansalaisten tarpeista hallinnon tasolta, jolloin oikeusturvan ja sen saatavuuden merkitystä voimavarana ei ole riittävästi mielletty. Hyvä hallinto ja oikeusturvan saatavuus ovat avainasemassa. 

Mietinnössä ei ole otettu riittävästi huomioon sähköisen asioinnin tuomia mahdollisuuksia kehitettäessä tuomioistuinlaitokselle asetettuja tehokkuus- ja taloudellisia vaatimuksia. Videotekniikka on parantanut yhteydenpitomahdollisuuksia paitsi oikeudenkäynnissä todistajia ja asiantuntijoita kuultaessa myös muulloin oikeuslaitoksen toimipaikkojenkin välisessä kanssakäymisessä. 

Oikeuslaitoksen tuottavuutta voidaan parantaa myös menettelyjä kehittämällä; esimerkiksi keskittämällä riidattomien velkomisasioiden käsittelyä, palaamalla kirjallisiin menettelytapoihin, ohjaamalla  prosessisäännöksiä muuttaen esim. tulli-, salakuljetus- ja vastaavia asioita tiettyihin käräjäoikeuksiin valtakunnan rajojen läheisyydessä.

Rovaniemen hovioikeuden tuomiopiirin käräjäoikeuksista Rovaniemen käräjäoikeuden sivukansliaksi esitetty Kemi-Tornion käräjäoikeus on sekä asukaspohjaltaan että ratkaistuilta juttumääriltään Oulun käräjäoikeuden jälkeen toiseksi suurin. Kemi-Tornion käräjäoikeudessa ratkaistujen rikosasioiden määrä on yli 1000, kun se Rovaniemen käräjäoikeudessa on 700-800. (Lähde: Pohjolan Sanomat 20.12.2007). Yleisten tuomioistuinten ja työtuomioistuimen viimeksi julkaistun vuoden 2006 toimintakertomuksen liitteestä 3 ilmenevät painotetut työmäärät, henkilötyövuosien määrät, toimintamenot, toteutunut tuottavuus ja taloudellisuus eivät ainakaan Kemi-Tornion käräjäoikeuden osalta  puolla mietinnön näkemystä, että toimipaikkojen suurentaminen käräjäoikeuksia yhdistämällä auttaisi kehittämään alioikeuksien ammattitaito- ja tuottavuustavoitetta.

Valtioneuvosto on 27.09.2007 vahvistanut ulosotto-organisaation uudistamisen, jossa Lappiin on muodostettu Lapin ja Länsi-Pohjan ulosottovirastot päätoimipaikkoinaan Rovaniemi ja Kemi. Mietinnön jättämisen jälkeen valtioneuvosto antoi 15.11.2007 asetuksen, jonka mukaan vuoden 2009 alusta paikallispoliisitoimintaa hoitaa aiemman 90 kihlakunnan poliisilaitoksen asemesta 24 kihlakunnan poliisilaitosta. Lapin lääniin muodostettiin Lapin pääpoliisiasema Rovaniemelle ja Peräpohjolan vastaava asema Tornioon. 

Työryhmän rakenneuudistusehdotuksessa ei ole otettu huomioon näitä uudistuksia eikä erityisesti poliisihallinnon uudistamisessa länsirajalle muodostetun piirin perustamisen perusteluja. Länsirajan alue suurteollisuuden ja kaupallisten palvelujen keskittymänä valtakunnanrajalla tuo omat ominaispiirteensä poliisi- ja ulosottotoimen lisäksi myös lisääntyvänä ja ammattitaitoa monipuolistavana tekijänä myös oikeuslaitoksen toimintaan.

Mietintöön sisältyy esitys Kemi-Tornion käräjäoikeuden istuntopaikan lakkauttamisesta Torniossa. Näiltä osin Tornion kaupunki uudistaa oheisessa 21.3.2007 oikeusministeriölle antamassa lausunnossaan esittämänsä näkökohdat oikeushallinnon palvelutason heikentämisestä. 

	Tornion kaupunki pitää poliisihallinnon mukaista aluejakoa selkeästi parempana Lapin osalta myös käräjäoikeusverkoston suhteen. Tornion kaupunki pitää tärkeänä, että Kemi-Tornion käräjäoikeuden tuomiopiiri säilyy itsenäisenä sekä että käräjäoikeuden sivukanslia ja istuntopaikka säilyvät Torniossa.

TORNION KAUPUNGINHALLITUS

Vs. kaupunginjohtaja Raimo Ronkainen

LIITTEET	- Tornion kaupungin lausunto Kemi-Tornion käräjäoikeuden 
  Tornion sivukanslian lakkauttamissuunnitelmasta
- Sisäasiainministeriön tiedote 15.11.2007
- Sisäasiainministeriön tiedote 16.11.2007
- Yleiset tuomioistuimet ja työtuomioistuin vuonna 2006; 
  Korkeimman oikeuden, hovioikeuksien ja käräjäoikeuksien sekä 
  työtuomioistuimen toimintakertomus
- Kopio Pohjolan Sanomat -lehden artikkelista 20.12.2007;
  Kemi-Tornion käräjäoikeus on Suomen tehokkaimpia

1084/07, kh. 11/08